***Proiect***

**GUVERNUL REPUBLICII MOLDOVA**

**H O T Ă R Î R E** Nr.\_\_\_\_

din \_\_\_\_\_\_\_\_\_\_\_\_\_\_\_\_

**Cu privire la Consiliul Naţional pentru Cercetare-Dezvoltare**

**----------------------------------------------------------------------------------------------**

În conformitate cu prevederile alineatului (6) al articolului 22 din Legea nr.64-XII din 31 mai 1990 cu privire la Guvern (republicată în Monitorul Oficial al Republicii Moldova, 2002, nr.131-133, art.1018), cu modificările și completările ulterioare, precum și în scopul sprijinirii și dezvoltării științei și inovării, impulsionării aplicării practice a realizărilor științifice și inovative prin colaborarea eficientă între autoritățile administrației publice, mediul de afaceri și cultural, Guvernul Republicii Moldova HOTĂRĂŞTE:

1. Se creează Consiliul National pentru Cercetare-Dezvoltare.

2. Se aprobă Regulamentul Consiliului National pentru Cercetare-Dezvoltare, conform anexei nr. 1.

3. Componența nominală a Consiliului National pentru Cercetare-Dezvoltare se aprobă prin dispoziția Prim-ministrului Republicii Moldova.

4. Se stabilește că, în caz de eliberare a membrilor Consiliului din funcțiile publice deținute, atribuțiile lor în cadrul acestuia vor fi exercitate de persoanele nou-desemnate în funcțiile respective, fără emiterea altei hotărâri de Guvern.

**PRIM-MINISTRU Valeriu STRELEȚ**

**Contrasemnează:**

**Viceprim-ministru Gheorghe BREGA**

**Președintele Academiei de Științe a Moldovei Gheorghe DUCA**

Anexa nr. 1

la Hotărârea Guvernului nr. \_\_\_\_

din \_\_\_\_\_\_\_\_2015

**R E G U L A M E N T U L**

**Consiliului Naţional pentru Cercetare-Dezvoltare**

**I. Dispoziții generale**

**1.** Consiliul Naţional pentru Cercetare-Dezvoltare este un organ consultativ și colegial al Prim-ministrului, fără personalitate juridică (în continuare – Consiliul), creat în scopul sprijinirii și dezvoltării științei și inovării, impulsionării aplicării practice a realizărilor științifice și inovative prin colaborarea eficientă între autoritățile administrației publice, mediul de afaceri și cultural.

**2.** Consiliul se conduce în activitatea sa de legislația în vigoare, de tratatele internaționale la care Republica Moldova este parte, precum și de prezentul Regulament.

**II. Componența Consiliului**

**3.** Funcția de președinte al Consiliului este exercitată de către Prim-ministrul Republicii Moldova.

**4.** Din componența Consiliului, în calitate de vicepreședinți, fac parte din oficiu: viceprim-ministru responsabil de probleme sociale, președintele Academiei de Științe a Moldovei și președintele Consiliului Rectorilor.

**5.** În calitate de membri ai Consiliului, înaintați la propunerea Prim-ministrului, sunt incluși șase reprezentanți ai guvernului: miniștrii, viceminiștri, conducători ai agențiilor din subordinea Guvernului.

**6.** Consiliul include, în calitate de membri, șase reprezentanți ai comunității științifice: trei reprezentanți ai Academiei de Științe a Moldovei, înaintați la propunerea Academiei de Științe a Moldovei, și 3 reprezentanți ai instituțiilor de învățământ superior, înaintați la propunerea Consiliului Rectorilor.

**7.** Consiliul include, în calitate de membri, șase reprezentanți ai mediului de afaceri: doi reprezentanți, înaintați la propunerea Camerei de Comerț și Industrie, un reprezentant înaintat la propunerea Confederației Naționale a Patronatului, un reprezentant înaintat la propunerea Federației Naționale a Fermierilor, un reprezentant înaintat la propunerea Consiliului Național pentru Participare și un reprezentant înaintat la propunerea Agenției pentru Inovare și Transfer Tehnologic.

**8.** Criteriul de bază la înaintarea propunerilor pentru calitatea de membru al Consiliului este experiența și interacțiunea cu domeniul cercetării-dezvoltării.

**9.** Calitatea de membru al Consiliului este benevolă și presupune o înaltă responsabilitate civică.

**10.** Pentru îndeplinirea atribuțiilor sale și pentru realizarea mai eficientă a activităților, în cadrul Consiliului pot fi create grupuri de lucru permanente sau temporare. În componența grupurilor de lucru pot fi incluși membrii Consiliului, experți naționali și internaționali, precum și reprezentanți ai organizațiilor nonguvernamentale, societății civile, ai organizațiilor internaționale, persoane fizice și juridice ce desfășoară activități în domeniu.

**III. Funcțiile de bază și atribuțiile Consiliului**

**11.** Consiliul exercită următoarele funcții de bază:

a) oferirea recomandărilor și expertizei aplicativ-practice Guvernului în materie de știință, tehnologie și inovare pentru dezvoltarea socio-economică a țării;

b) utilizarea cercetărilor și expertizei științifice pentru dezvoltarea și îmbunătățirea politicilor și serviciilor oferite de autoritățile administrației publice;

c) contribuirea mediului de afacerii la finanțarea și susținerea cercetării-dezvoltării.

**12.** Consiliul exercită următoarele atribuții:

a) sprijină și promovează activitățile de cercetare-dezvoltare la nivel național;

b) asigură comunicarea și cooperarea pe orizontală dintre principalii factori implicați în elaborarea și implementarea politicilor în domeniul cercetare-dezvoltare la nivel guvernamental, al comunității științifice și mediului de afaceri;

c) examinează și propune soluții, precum și contribuie la elaborarea viziunii Guvernului asupra unor probleme stringente ale statului;

d) contribuie la consolidarea interacțiunii dintre știință, educație și mediul de afaceri.

e) examinează toate solicitările din partea Primului-ministru, prezentându-i comentariile și recomandările de rigoare;

**IV. Organizarea activității Consiliului**

**13.** Membrii Consiliului își exercită atribuțiile fără remunerare.

**14.** Desfășurarea activității Consiliului are loc în cadrul ședințelor, care se convoacă ori de câte ori este necesar, dar nu mai rar decât odată în trimestru.

**15.** Ședințele Consiliului se consemnează în procese-verbale, semnate de către președinte Consiliului.

**16.** În procesul-verbal se vor consemna prezența membrilor Consiliului și a altor participanți la ședință, conținutul dezbaterilor și deciziile adoptate.

**17.** Informația despre activitatea Consiliului, deciziile, procesele-verbale și ordinea de zi ale ședințelor sunt publicate pe pagina web a Guvernului.

**18.** Prezentarea chestiunilor pentru examinare Consiliului se efectuează de către membrii Consiliului, precum și de autoritățile administrative centrale, alte organizații interesate. Agenda ședinței se distribuie de către secretar membrilor Consiliului cu cel puțin 3 zile înaintea ședinței.

**19.** Președintele Consiliului are următoarele atribuții de bază:

a) organizează activitatea Consiliului și este responsabil de implementarea și respectarea prezentului Regulament de către Consiliu;

b) aprobă agenda și orarul ședințelor Consiliului;

c) convoacă și prezidează ședințele Consiliului;

d) convoacă întruniri cu reprezentanții autorităților publice, organizațiilor nonguvernamentale, societății civile și organizațiilor internaționale pe subiecte ce vizează activitatea Consiliului.

**20.** În lipsa președintelui, activitatea este condusă de unul din vicepreședinții Consiliului.

**21.** Secretariatul Consiliului este organizat de către Academia de Științe a Moldovei, în persoana Secretarului științific general al Academiei de Științe a Moldovei.

**22.** Secretarul Consiliului are următoarele atribuții:

a) monitorizează activitatea Consiliului;

b) solicită informații de la autoritățile cu atribuții de realizare a proiectelor și politicilor în domeniul cercetării-dezvoltării;

c) organizează interacțiunea dintre membrii Consiliului și instituțiile pe care aceștia le reprezintă;

d) cu consimțământul președintelui Consiliului, convoacă întruniri cu participarea reprezentanților autorităților publice, organizațiilor non-guvernamentale, societății civile și organizațiilor internaționale, iar în caz de necesitate, atrage în activitatea Consiliului experți din diferite domenii;

e) execută dispozițiile președintelui Consiliului;

f) asigură corespondența în problemele ce intră în competența Consiliului;

g) îndeplinește și alte atribuții conform funcțiilor ce îi revin.